Správa zo zahraničnej pracovnej cesty
1.  Účastník ZPC:
RNDr. Marta Cimbáková, generálny riaditeľ Sekcie vedy a techniky
Mgr. Alexander Kutka, hlavný štátny radca na odbore štátnej a európskej politiky vo vede a technike
Sekcia vedy a techniky, Ministerstvo školstva, vedy,  výskumu a športu Slovenskej republiky

2.  Zahraničná pracovná cesta:
štát/mesto: Nemecko / Darmstadt
Dátum: 19.-20.1.2012
Prijímajúca organizácia: European Space Operation Centre ESOC, súčasť Európskej vesmírnej agentúry ESA.
Účel cesty: účasť na treťom rokovaní GR ESA s krajinami EÚ, ktoré nie sú členmi ESA. Cestovné a pobytové náklady hradilo MŠVVŠ SR. 

3.  Rámcový program pobytu:
19.1.2012	12:45 cesta Bratislava–Schwechat, let Viedeň–Frankfurt a transfer do hotela
20.1.2012 	10:00 – 13:00 účasť na rokovaní 
14:30 – 16:00 návšteva zariadení centra ESOC
18:00 – let Frankfurt–Viedeň, cesta Schwechat–Bratislava

4.  Stručný priebeh rokovaní:
Slovenská republika je pravidelne prizývaná k spoločnému rokovaniu členských krajín EÚ, ktoré ešte nie sú členmi ESA. Tieto rokovania sa konajú približne dva krát za rok. 

Program rokovania bol nasledovný:
1.	Vývoj situácie v jednotlivých krajinách a v ESA od minulého rokovania.
2.	Stážový program „National Trainee Scheme“
3.	Stav spolupráce ESA – EÚ 
4.	Príprava Rady ESA na ministerskej úrovni
5.	Záver a naplánovanie ďalšieho rokovania

K bodu 1:
Generálny riaditeľ ESA (ďalej len „GR ESA“) zopakoval, že od júna sú nečlenské krajiny ESA (vrátane Slovenska) prizývané na vybrané body rokovania Rady ESA, ktoré sa konajú spravidla štyri razy do roka: v marci, júni, októbri a decembri.
Ďalej zhrnul úspechy ESA v roku 2011, medzi ktoré predovšetkým patrí vypustenie prvých dvoch satelitov systému Galileo pomocou ruskej rakety Sojuz z európskeho kozmodrómu v Kourou. GR ESA poznamenal, že prvé štyri satelity sú spolufinancované zo zdrojov ESA, ďalšie satelity (do celkového počtu 30) už len zo zdrojov EÚ. Následne informoval o pripravovaných činnostiach ESA na rok 2012 – hlavnými udalosťami bude vypustenie novej rakety „Vega“ dňa 9.februára, tretí štart kozmickej lode ATV 9.marca, vypustenie ďalších dvoch satelitov Galileo v septembri, ako aj niekoľko ďalších satelitov v druhej polovici roka (Metop-B, Meteosat 2.generácie a SWARM).

Nasledovali reporty prítomných krajín:
Poľsko realizovalo tretí tzv. „PECS call“ (výzva na projekty), ktorého sa zúčastnilo až 200 uchádzačov. Poľsko však väčší industriálny boom ešte len očakáva, nakoľko tento rok sa stane plnoprávnym členom ESA.
Estónsko schválilo svoju národnú kozmickú stratégiu, zorganizovalo národnú vesmírnu konferenciu s témou „Ako sa pripraviť na medzinárodnú spoluprácu“. V rámci PECS pripravujú druhú pozvánku k tendru „ITT“.
Slovinsko pripravuje  druhú výzvu, zameranú na zapojenie priemyslu a na zvýšenie edukačných aktivít, pre zvýšenie záujmu o vesmír zo strany mládeže. Prebiehajú prípravy na júnovú konferenciu na tému nanosatelitov, ktoré sú vhodným programom pre gymnáziá a univerzity.
Malta sa pripravuje na decembrové podpísanie Dohody o spolupráci. 
Maďarsko plánuje stať sa plnohodnotným členom budúci rok. Podobne ako v Slovinsku, aj študenti v Maďarsku javia veľký záujem o nanosatelity typu CubeSat.
Cyprus uskutočnil v spolupráci s ESA audit svojich vesmírnych priemyselných kapacít, ESA v krátkej dobe zašle Cypru vyhodnotenie tohto auditu.
Slovenské stanovisko, prednesené GR Sekcie vedy a techniky RNDr. M.Cimbákovou, znelo:
„V júni vyhlásilo MŠVVaŠ SR výzvu na predkladanie námetov na spoluprácu s ESA, na ktorú prišlo až 19 reakcií – od formálnych vyjadrení záujmu o spoluprácu firiem SR, až po návrhy konkrétnych vývojových projektov a popularizačno-vzdelávacie námety. Dokumentuje to záujem Slovenska o členstvo v ESA.
V marci sa konajú parlamentné voľby, čo ovplyvní ďalšie napredovanie integrácie SR do ESA.“

K bodu 2:
ESA zatiaľ identifikovala asi 10 stážistických pozícií, pracuje však na vytvorení ďalších. Prví stážisti začnú pracovať v ESA už v máji. 
Malta plánuje vyslať jedného študenta, a privítala by možnosť akreditácie stáží v záujme uznania pobytu v ESA ako študijného výsledku v rámci domácej univerzity študenta.
Poľsko stáže veľmi víta, nakoľko poľskí študenti sú veľmi nadšení hlavne pre svoj nanosatelit CubeSat, ktorý 9.februára bude vypustený do vesmíru na novom nosiči Vega.
Slovensko oznámilo, že napriek výzve, žiadne ministerstvo zatiaľ neprejavilo záujem o financovanie stážistov. MŠVVaŠ SR sa však pokúsi získať pre tento projekt univerzity a/lebo priemyselné podniky.

K bodu 3:
	ESA a EÚ spolupracujú na základe dohody o spolupráci z roku 2004. Slovensko tak má možnosť ovplyvňovať legislatívny proces v rámci tejto zmluvy aj prostredníctvom svojich stálych zástupcov SR v EK.
	
K bodu 4:
GR ESA oznámil, že Rada ESA na ministerskej úrovni (ďalej len „R/M“) sa bude konať v dňoch 20.-21.novembra 2012. Na toto rokovanie bude Slovenská republika prizvaná ako pozorovateľ.
R/M, ktorá sa koná raz za tri roky, stanovuje rozpočet ESA a jej program na najbližšie obdobie. Od poslednej R/M sa napríklad pre programy ESA prefinancovalo až 12 mld. Eur. Tvorba návrhu rozpočtu a programov bude momentálne vychádzať z troch faktorov:
1.	Ekonomická situácia: napriek kríze rozpočet ESA pre roky 2010, 2011 a 2012 ostal nezmenený, tj. je stabilný. Nemecko a Francúzsko ako najväčší prispievatelia do rozpočtu ESA zaradili  „Vesmír“ medzi svoje priority: napr. Francúzsko investuje do R&D 10 mld. Eur, z toho polovica ide len do Vesmíru. Očakáva sa, že tieto investície sa v podobe konkurencieschopnosti vrátia už za 5-7 rokov.
2.	Financovanie služieb zo strany EÚ: ESA dodáva technické produkty, operatívnu časť pre Galileo a GMES by mala financovať EÚ.
3.	Rozpočtová situácia medzinárodných partnerov (USA, Rusko, Japonsko, Čína, ...), s ktorými ESA spolupracuje na rôznych projektoch (ISS, ExoMars, atď).

K bodu 5:

Ďalšie rokovanie tohto typu bude 22.júna v stredisku ESRIN v Taliansku.

5.  Odporúčané závery:

Slovenská republika by mala využiť ponúkaný program pre stážistov v záujme zvýšenia kompetentnosti v oblasti vesmírnych technológií, a neskoršie formovanie priemyselných kapacít v oblasti vesmírnych produktov a služieb.

6.   Prehľad prinesenej dokumentácie a miesto jej uloženia
Všetky materiály preberané na zasadnutí sa nachádzajú v Sekcii vedy a techniky MŠVVaŠ SR.

7.   Osobitne vyhodnotený očakávaný prínos ZPC

Slovensko získalo podrobné informácie o plánovaných aktivitách ESA a pristupujúcich krajín, o spôsobe zapojenia sa najmä do jej vzdelávacích programov pre vysokoškolských stážistov, a o prípravách Rady ESA na ministerskej úrovni v novembri tohto roku.

8.    Spôsob zverejnenia výsledkov ZPC, prenos získaných informácií
Správa bola predložená  Sekcii medzinárodnej spolupráce MŠVVaŠ SR. Bude zverejnená na internetovej stránke MŠVVŠ SR. Súhlasím so zverejnením správy na internete.

Správu vypracoval: 	Mgr. Alexander Kutka, OŠEPVaT
Dátum: 			30.1.2012
Správu schválil:		Ing. Diana Demková, riaditeľka OŠEPVaT
				RNDr. Marta Cimbáková, GR SVT